Musi ndi mutsinda ...

Wo nṱanganedza

“Ndo vha ndo kovhelelwa inwi na ntswielela.”

MATIOSI 25:35c

Tshavhi na vhapfuluwi vha ṱoḓaho fhethu ho tsireledzeaho ha u dzula, ndi vhathu vhane vha dzula vha tshi vhonala kha Afrika Tshipembe ḽa ṋamusi. Vhutshilo havho kanzhi ho ṱalulwa nga u xelelwa, u sa ṱanganedzwa na dzikhakhathi. Fhedzi, u vha na ndavha na vhathu vho pfuluswaho vhane vha si vhe na haya zwi vhudzivhani ha Bivhili.

Roṱhe ri vhatsinda

Vho tou zwi vhona zwi tshee kule vha zwi pembelela, vha tenda uri vha tou vha vhatsinda na vhafhiri fhano shangoni.

VHAHEBERU 11:13b

Matsina vho vha vho lavhelela shango ḽa khwiṋe, ndi amba ḽa makoleni.

VHAHEBERU 11:16a

Lwendo lwashu lu thoma nga Adamu na Efa musi vha tshi bviswa pharadisoni u ya u thoma hafhu fhethu hu swa.

Muṋe washu Mudzimu a mu thatha tsimuni ya Edeni uri a lime mavu e a bviswa khao.

GENESI 3:23

Abramu u vhidzwa u bva Uru uri a dzule shangoni ḽiswa.

“Pfuluwa shangoni ḽa hau, u ṱutshele vhathu vha hau na muṱa wa khotsi au, u pfulutshele shangoni ḽine nda ḓo u sumbedza.”

GENESI 12:1b

Lwendo lu bvela phanḓa Josefa a tshi rengiselwa Egipita. Nga murahu ha miṅwaha ya 400 vha murafho wawe vha tshimbila sogani vha ya shangoni ḽiswa hune vha dzulela u humbudzwa ngaha u vha vhathu vhasili havho.

“Khotsi anga o vha e Muaramu a tendelekaho na shango. Vha tsela Egipita vhe vhathu vha si gathi vha dzula hone vha vhuya vha vha lushaka luhulu lwa maanḓa a sa konadzei.”

DOTORONOMIO 26:5b

Yesu o vha e mutsinda

Nga murahu ha miṅwaha ya maḓana, Yesu Murena washu, o ṱhaphudza lwendo lwa u bva ṱaḓulu u ḓa ḽifhasini fhedzi ho vha hu si na vhudzulo ho mu fanelaho. O landulwa nga vhafunziwa vhawe na u vhambiwa nga vhathu vha hawe.

Yesu a mu fhindula a ri, “Phunguhwe dzi na milindi, na zwiṋoni zwi na zwiṱaha; a nga vha Mubebwa-nga-muthu ha na ha u siamedza ṱhoho a lala.”

MATIOSI 8:20

Vhoṱhe vha amba vha ri, “U na mulandu, kha a vhulawe!”

MARKOSI 14:64b

Bivhili i funza mini nga ha kufarelwe kwa vhatsinda na tshavhi?

Kha Thestamennde Ntswa yoṱhe ri vhala nga ha uri Mudzimu ndi Mudzimu wa tshaka dzoṱhe. Thero ya vhulamukanyi na u londa vhatsinda na vhabvannḓa i kha Bivhili sa thambo ya musuku. Mulayo wa Mudzimu uri:

“Ni songo tambudza vhatsinda vha no dzula shangoni ḽaṋu. Vha fareni unga Vhaisraele vha haṋu, ni vha fune unga inwi vhaṋe. Ni songo hangwa uri na inwi no vha ni vhatsinda shangoni ḽa Egipita. Ndi Nṋe Yahavee Mudzimu waṋu.”

LIVITIKO 19:33-34

Ahuna tshine tsha nga ri fhambanya na lufuno lwa Mudzimu washu

St Paulo u khwaṱhisedza lufuno lwa Mudzimu kha zwoṱhe zwine ra livhana nazwo. Muya wawe u ḓo ri khuthadza wa ri khwaṱhisa.

Naho zwo ralo hezwo zwoṱhe ro zwi kunda tshoṱhe nga we a ri funa.

VHAROMA 8:37

Mudzimu u fulufhedzisa u tshidza vhoṱhe vha re vhatsinda shangoni.

Ri khuda nga Mudzimu,

ndi Ene maanḓa ashu,

ha kundwi u ri lamulela khomboni.

DZIPHISALEMA 46:1

Hone Muṋe washu u ima na nṋe unga muhali a ofhisaho;

zwenezwo vhatovholi vhanga vha ḓo khukhulwa,

a vha nga koni tshithu.

Vha ḓo kundwa vha shona tshoṱhe;

u nyadziwa havho a hu nga vhuyi ha hangwiwa.

JEREMIA 20:11

Ḽi tshi kovhela hu rothiswa miṱodzi,

ḽi tshi tsha ha lila mifhululu.

DZIPHISALEMA 30:5b

*Vese dza maṅwalwa dzo dzhiiwaho kha Bivhili ya Tshivenḓa ya 1998.

Zwo ganḓiswa na u phaḓaladzwa nga vha Bible Society of South Africa.

www.biblesociety.co.za

Bibles and audio Bibles are available on the BibleSA-app